Erään viinialan nimityksen tuote-eritelmän vakiomuutoksen hyväksymistä koskevan tiedonannon julkaiseminen (komission delegoidun asetuksen (EU) 2019/33 17 artiklan 2 ja 3 kohta)

(2020/C 295/11)

Tämä tiedonanto julkaistaan annetun komission delegoidun asetuksen (EU) 2019/33 (1) 17 artiklan 5 kohdan mukaisesti.

VAKIOMUUTOKSEN HYVÄKSYNNÄN TIEDOKSI ANTAMINEN

”Kamptal”

Viitenumero: PDO-AT-A0209-AM01

Tiedonannon päivämäärä: 21.2.2020

HYVÄKSYTYN MUUTOKSEN KUVAUS JA PERUSTELUT

Kuvaus ja perustelut

Hehtaarikohtaista enimmäismäärää on muutettava, koska viinitarhaluetteloa on alettu pitää yhdennetyn hallinto- ja valvontajärjestelmän vaatimusten mukaisesti.

YHTENÄINEN ASIAKIRJA

1. Tuotteen nimi

”Kamptal”

2. Maantieteellisen merkinnän tyyppi

SAN – Suojattu alkuperänimitys

3. Rypäletuotteiden luokat

1. Viini

4. Viini(e)n kuvaus

Alkuperänimitystä ”Kamptal” saa käyttää vain lajikkeen ”Grüner Veltliner” tai ”Riesling” viineistä. Viinien pääasiallisiksi aistinvaraisiksi ominaisuuksiksi voidaan määritellä hedelmäisyys ja mineraalisuus. Muita aistinvaraisia ominaisuuksia kuvataan tuote-eritelmässä.

Yleiset analyyttiset ominaisuudet Kokonaisalkoholipitoisuus enintään (til-%) Todellinen alkoholipitoisuus vähintään (til-%) Vähimmäishappopitoisuus Haihtuvien happojen pitoisuus enintään (milliekvivalenttia/litra) Kokonaisrikkidioksidipitoisuus enintään (mg/l)

5. Viininvalmistusmenetelmät

a. Olennaiset viininvalmistusmenetelmät

Asianomaiset viininvalmistusmenetelmien rajoitukset

Alkuperänimityksen ”Kamptal” viineille sallitaan kaikki valmistusmenetelmät, joista säädetään suojatulla alkuperämerkinnällä varustetun viinin osalta asetuksessa (EU) 2019/934 ja asetuksessa (EU) 2019/935, lukuun ottamatta käsittelyä kaliumsorbaatilla ja dimetyylidikarbonaatilla. Viinien happamuutta voidaan vähentää asetusten (EU) 2019/934 ja (EU) 2019/935 mukaisesti. Itävallan maatalous-, alue- ja matkailuministeri päättää mahdollisesta happamuuden lisäämisestä kasvukaudella vallitsevien sääolojen perusteella. Viinien happamuuden lisäämistä koskevat edellytykset määritellään asetuksissa (EU) 2019/934 ja (EU) 2019/935.

Erityiset viininvalmistusmenetelmät (mukaan lukien väkevöiminen) määräytyvät tapauskohtaisesti valitun perinteisen tuotantotavan mukaan, ja ne esitetään tuote-eritelmässä.

b. Enimmäistuotokset

10 000 kg rypäleitä hehtaaria kohti

6. Rajattu maantieteellinen alue

Alkuperänimityksen ”Kamptal” maantieteellinen alue kattaa seuraavat Ala-Itävallan kunnat: Etsdorf-Haitzendorf, Hadersdorf-Kammern, Langenlois, Lengenfeld, Schönberg am Kamp ja Straß im Straßertale.

7. Pääasiallinen rypälelajike / pääasialliset rypälelajikkeet

Weißer Riesling – Rheinriesling

Grüner Veltliner – Weißgipfler

Weißer Riesling – Riesling

8. Yhteyden/yhteyksien kuvaus

Kamptalin maaperä on syntynyt jo 270 miljoonaa vuotta vanhan permikauden aikana. Maaperämuodostumat koostuvat lössi- ja soramaasta sekä kallioperästä peräisin olevista maalajeista, joissa on osittain vulkaanisia ainesosia.

Kamptalin ilmastoon vaikuttaa yhtäältä kuuma Pannonian ilmasto ja toisaalta Waldviertlistä puhaltavat kylmät virtaukset. Vuotuinen sademäärä on 550–600 mm. Vuoden keskilämpötila on runsaat 9 celsiusastetta. Alangoilla on varauduttava keväthallaan vielä toukokuun puoliväliin saakka. Viinillä on seuraavat luonteenomaiset ominaisuudet:

Grüner Veltliner: hedelmäinen, hienostuneen mausteinen

Riesling: tuoksuva, elegantti, mineraalinen

Viinit, joilla on pitkän kypsytyksen ansiosta lisänimitys ”Reserve”, ovat tyyliltään vahvasti omaleimaisia ja niiden aromit ovat lajikkeelle tunnusomaisia. Näissä viineissä on toisinaan myös hentoja botrytis-jalohomeeseen viittaavia ja metsäisiä vivahteita. Jyrkät penkereet, joille ei voi kasaantua lössikerrostumia, tuottavat voimakasta, mineraalista ja pitkäikäistä Riesling-viiniä. Loivemmat savi- ja lössipenkereet ovat ihanteellisia voimakkaan, hedelmäisen Grüner Veltliner -viinin tuottamiseen. Pannonian ilmastosta johtuva päivien kuumuus ja toisaalta öiden viileys takaa viinien hienostuneiden aromien runsauden ja eloisan hapokkuuden.

9. Olennaiset lisäedellytykset (pakkaaminen, merkinnät, muut vaatimukset)

Oikeudellinen kehys:

Kansallinen lainsäädäntö

Lisäedellytyksen tyyppi:

Tuotantoa rajatulla maantieteellisellä alueella koskeva poikkeus

Edellytyksen kuvaus:

Itävallan viinilain mukaisesti alkuperämerkinnällä ”Kamptal” varustettua viiniä voidaan saattaa markkinoille vain laatuviinin tarkastusnumerolla (staatliche Prüfnummer) varustettuna. Tarkastusnumeron myöntämiseksi kaikista viineistä, jotka on määrä saattaa markkinoille alkuperämerkinnällä ”Kamptal” varustettuna, otetaan näyte, jolle tehdään analyyttiset ja aistinvaraiset tutkimukset (järjestelmällinen valvonta) (ks. tuote-eritelmä).

Aistinvaraisessa tutkimuksessa viinit tutkii virallinen viininmaistajien arviointikomitea. Virallinen arviointikomitea koostuu kuudesta viininmaistajasta ja komitean puheenjohtajasta. Näytteet annetaan viininmaistajille nimettöminä. Tarkastuslomakkeelle on merkitty vain arviointiin tarvittavat tiedot, kuten perinteinen nimitys ja vuosikerta. Viininmaistajat arvioivat oman kokemuksensa ja käytettävissä olevien vertailuviinien perusteella, ovatko tutkittavat viinit tyypillisiä Weinviertelistä peräisin olevia viinejä ja kaupan vaatimusten mukaisia (virheettömiä).

Kyseisen tarkastusnumeron myöntämiseen liittyvässä menettelyssä viinikomitea järjestää maistatuksen Itävallan viininviljelyviraston (Bundesamt für Weinbau) Kremsin toimipisteessä. Vähintään neljän viininmaistajan on vahvistettava Kremstal DAC:ta koskevien vaatimusten täyttyminen. Jos äänet jakautuvat maistatuksessa tasan eli 3:3, maistatusta ei uusita.

Linkki eritelmään

https://www.bmlrt.gv.at/land/produktion-maerkte/pflanzliche-produktion/wein/Weinherkunft.html

(1) EUVL L 9, 11.1.2019, s. 2.